पिछले दो सालों से वेतन में कटौती की मार झेल रहे मित्तल के वेतन में साल 2010 में 11 प्रतिशत की वृद्धि हुई.कंपनी की वार्षिक रिपोर्ट के मुताबिक़ 2010 में लक्ष्मी मित्तल का मूल वेतन 16 लाख 50 हज़ार डॉलर था जबकि उसके पिछले साल उनका मूल वेतन 14 लाख 90 हज़ार डॉलर था.पिछले दो सालों में कंपनी ने चेयरमैन मित्तल सभी बड़े अधिकारियों के वेतन में कटौती की थी क्योंकि इस्पात की बिक्री में कमी के कारण कंपनी को काफ़ी नुक़सान हुआ था.लक्ष्मी मित्तल की बेटी वनीशा मित्तल का मूल वेतन 2010 में  बढ़कर एक लाख 72 हज़ार डॉलर हो गया जबकि उसके पिछले साल वनीशा का मूल वेतन एक लाख 64 हज़ार डॉलर था.कंपनी के निदेशक मंडल में लक्ष्मी मित्त्ल के दूसरे सहयोगी नारायण  वाघुल, विल्बर रॉस,लुइस काडेन, वग़ैरह के वेतन में भी बढ़ोतरी हुई है.कंपनी के अनुसार साल 2010 में कंपनी के वरिष्ठ अधिकारियों के वेतन और भत्तों में कुल मिलाकर एक करोड़  78 लाख डॉलर अदा किए गए हैं.वार्षिक रिपोर्ट के अनुसार कंपनी ने कुछ अधिकारियों के बेहतर प्रदर्शन और 2009 के नतीजों के आधार पर  बोनस की अदाएगी के लिए 72 लाख डॉलर ख़र्च किए जबकि 31 दिसंबर 2010 तक  रिटायर होने  वाले वरिष्ठ अधिकारियों के पेंशन में कंपनी ने 18 लाख डॉलर ख़र्च किए हैं.दुनिया भर में इस्पात की घटती मांग के कारण पिछले कुछ सालों से कंपनी को घाटा हो रहा था और इसी दबाव के कारण कंपनी प्रबंधन ने निदेशकों के वेतन में साल 2008 में 15 प्रतिशत की कटौती की घोषणा की थी जबकि साल 2009 में उनके वेतन में 12 प्रतिशत की कटौती की गई थी.